《送友人东归》
宋代·周行己

是身如聚沫，如烛亦如风。奔走天地内，苦为万虑攻。

陈子得先觉，水镜当胸中。异乡各为客，相看如秋鸿。

扁舟忽归去，宛然此道东。我亦议远适，西入华与嵩。

饮水有馀乐，避烦甘百穷。相逢不可欺，偶然如飘蓬。

于道各努力，千里自同风。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。